โบรกฯดัง ลั่นหยุดวิเคราะห์หุ้น GL
บล.ธนชาต ประกาศลั่นหยุดให้คำแนะนำ-ทำบทวิเคราะห์หุ้น GL อย่างไม่มีกำหนด! เหตุทำธุรกิจซับซ้อน และไม่สามารถติดตามรายได้-กำไรได้ชัดเจน
13 มี.ค. 2560

ผู้สื่อข่าวรายงานว่า บริษัทหลักทรัพย์ธนชาต จำกัด (มหาชน) หรือ บล.ธนชาต ประกาศยุติการให้คำแนะนำ หรือทำบทวิเคราะห์หลักทรัพย์บริษัท กรุ๊ปลีส จำกัด (มหาชน) หรือ GL เนื่องจากไม่สามารถติดตามภาพรวมของรายได้และผลกำไรได้ชัดเจน จากการขยายตัวออกสู่ต่างประเทศอย่างรวดเร็ว และถึงแม้ว่าราคาหุ้นจะถอยลงมาใกล้เคียงราคาเป้าหมายของบริษัทแล้ว แต่บริษัทเชื่อว่ายังเป็นการยากที่จะติดตามประเมินมูลค่าของบริษัทต่อไป
โดยสาเหตุที่บริษัทยุติทำบทวิเคราะห์หุ้น GL ดังนี้ ประการแรก GL ได้ขยายธุรกิจออกไปต่างประเทศอย่างรวดเร็ว โดยเมื่อปี 2559 ธุรกิจของ GL เข้าไปครอบคลุมอยู่ในประเทศกัมพูชา ลาว อินโดนีเซีย ศรีลังกา และพม่า โดยรายได้รวมจากธุรกิจในต่างประเทศคิดเป็น 60% ของรายได้รวมในปี 2559 และทางบริษัทยังคาดว่าจะขยายการเติบโตต่อในต่างประเทศต่อไป และคาดว่ารายได้จากต่างประเทศจะเพิ่มขึ้นเป็นกว่า 80% ของรายได้รวมได้ในอนาคต ทำให้เชื่อว่าจะเป็นการยากที่จะติดตามและวิเคราะห์ผลการดำเนินงานของ GL
ประการที่สอง โครงสร้างภายในบริษัทของ GL ซับซ้อนมากขึ้นเรื่อยๆ และมีรายการธุรกรรมระหว่างบริษัทในเครือเป็นจำนวนมาก และประการที่สาม แม้ราคาหุ้นของ GL จะลดลงมากเหลือใกล้เคียงกับราคาเป้าหมายที่ 29 บาท แต่ด้วยเหตุผลข้างต้น ยังมองว่าเป็นการยากที่จะติดตามประเมินมูลค่าของบริษัทต่อไป